CELEX: 32015D1506
Language: ro
Date: 2015-09-08 00:00:00
Title: Decizia de punere în aplicare (UE) 2015/1506 a Comisiei din 8 septembrie 2015 de stabilire a specificațiilor referitoare la formatele semnăturilor și sigiliilor electronice avansate care trebuie recunoscute de către organismele din sectorul public în temeiul articolului 27 alineatul (5) și al articolului 37 alineatul (5) din Regulamentul (UE) nr. 910/2014 al Parlamentului European și al Consiliului privind identificarea electronică și serviciile de încredere pentru tranzacțiile electronice pe piața internă (Text cu relevanță pentru SEE)

9.9.2015   
            
            
               RO
            
            
               Jurnalul Oficial al Uniunii Europene
            
            
               L 235/37
            
         DECIZIA DE PUNERE ÎN APLICARE (UE) 2015/1506 A COMISIEI
   din 8 septembrie 2015
   de stabilire a specificațiilor referitoare la formatele semnăturilor și sigiliilor electronice avansate care trebuie recunoscute de către organismele din sectorul public în temeiul articolului 27 alineatul (5) și al articolului 37 alineatul (5) din Regulamentul (UE) nr. 910/2014 al Parlamentului European și al Consiliului privind identificarea electronică și serviciile de încredere pentru tranzacțiile electronice pe piața internă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE (1), în special articolul 27 alineatul (5) și articolul 37 alineatul (5),
   întrucât:
   
               (1)
            
            
               Statele membre trebuie să introducă mijloacele tehnice necesare pentru a putea prelucra documentele semnate electronic care sunt cerute atunci când se utilizează un serviciu online prestat de către un organism din sectorul public sau în numele acestuia.
            
         
               (2)
            
            
               Prin Regulamentul (UE) nr. 910/2014, statele membre care cer o semnătură electronică avansată sau un sigiliu electronic avansat pentru utilizarea unui serviciu online prestat de către un organism din sectorul public sau în numele acestuia sunt obligate să recunoască semnăturile și sigiliile electronice avansate, semnăturile și sigiliile electronice avansate bazate pe un certificat calificat și semnăturile și sigiliile electronice calificate în formate specifice sau în alte formate validate conform unor metode de referință specifice.
            
         
               (3)
            
            
               Pentru stabilirea formatelor specifice și a metodelor de referință specifice, ar trebui să se țină cont de practicile și standardele existente, precum și de actele juridice ale Uniunii aflate în vigoare.
            
         
               (4)
            
            
               În Decizia de punere în aplicare 2014/148/UE a Comisiei (2) s-au stabilit câteva dintre cele mai răspândite formate de semnături electronice avansate care pot fi procesate electronic de statele membre atunci când o anumită procedură administrativă online necesită utilizarea semnăturilor electronice avansate. Prin stabilirea unor formate de referință, se vizează facilitarea validării transfrontaliere a semnăturilor electronice și îmbunătățirea interoperabilității transfrontaliere a procedurilor electronice.
            
         
               (5)
            
            
               Standardele enumerate în anexa la prezenta decizie sunt standardele existente pentru formatele semnăturilor electronice avansate. Ca urmare a faptului că formele de arhivare pe termen lung ale formatelor de referință fac în prezent obiectul unei revizuiri de către organismele de standardizare, standardele detaliate privind arhivarea pe termen lung sunt excluse din domeniul de aplicare al prezentei decizii. Când va fi disponibilă noua versiune a standardelor de referință, vor fi revăzute și trimiterile la standardele și specificațiile de arhivare pe termen lung.
            
         
               (6)
            
            
               Semnăturile electronice avansate și sigiliile electronice avansate sunt similare din punct de vedere tehnic. Prin urmare, standardele pentru formatele semnăturilor electronice avansate ar trebui să se aplice mutatis mutandis formatelor sigiliilor electronice avansate.
            
         
               (7)
            
            
               Atunci când pentru semnare sau sigilare se utilizează semnături electronice sau sigilii electronice în formate diferite de cele care sunt procesate electronic în mod curent, ar trebui puse la dispoziție mijloace de validare care să permită verificarea transfrontalieră a semnăturilor și a sigiliilor electronice. Pentru ca statele membre destinatare să se poată baza pe instrumentele de validare ale altui stat membru, este necesar să se pună la dispoziție informații ușor accesibile cu privire la instrumentele de validare respective prin includerea informațiilor în documentele electronice, în semnăturile electronice sau în fișierele-container ale documentelor electronice.
            
         
               (8)
            
            
               Atunci când în serviciile publice ale unui stat membru există posibilități de validare a semnăturilor sau a sigiliilor electronice care sunt adecvate pentru prelucrarea automată, respectivele posibilități de validare ar trebui să îi fie puse la dispoziție și transmise statului membru destinatar. Prezenta decizie nu ar trebui totuși să împiedice aplicarea articolului 27 alineatele (1) și (2) și a articolului 37 alineatele (1) și (2) din Regulamentul (UE) nr. 910/2014 atunci când prelucrarea automată a posibilităților de validare a unor metode alternative nu este posibilă.
            
         
               (9)
            
            
               În vederea asigurării unor cerințe de validare comparabile și a sporirii încrederii în posibilitățile de validare oferite de statele membre pentru semnăturile sau sigiliile electronice în formate diferite de cele utilizate în mod curent, cerințele stabilite în prezenta decizie pentru instrumentele de validare se bazează pe cerințele de validare a semnăturilor și a sigiliilor electronice calificate, astfel cum sunt menționate la articolele 32 și 40 din Regulamentul (UE) nr. 910/2014.
            
         
               (10)
            
            
               Măsurile prevăzute în prezenta decizie sunt conforme cu avizul comitetului instituit prin articolul 48 din Regulamentul (UE) nr. 910/2014,
            
         ADOPTĂ PREZENTA DECIZIE:
   Articolul 1
   Statele membre care prevăd utilizarea unei semnături electronice avansate sau a unei semnături electronice avansate bazate pe un certificat calificat, astfel cum se menționează la articolul 27 alineatele (1) și (2) din Regulamentul (UE) nr. 910/2014, recunosc semnăturile electronice avansate în formatele XML, CMS sau PDF la nivelul de conformitate B, T sau LT și fișierele-container cu semnătură asociată dacă semnăturile în cauză respectă specificațiile tehnice enumerate în anexă.
   Articolul 2
   (1)   Statele membre care prevăd utilizarea unei semnături electronice avansate sau a unei semnături electronice avansate bazate pe un certificat calificat, astfel cum se menționează la articolul 27 alineatele (1) și (2) din Regulamentul (UE) nr. 910/2014, recunosc semnăturile electronice în formate diferite de cele menționate la articolul 1 din prezenta decizie dacă statul membru în care este stabilit prestatorul de servicii de încredere utilizate de semnatar oferă altor state membre posibilități de validare a semnăturilor care, atunci când este posibil, sunt adecvate pentru prelucrarea automată.
   (2)   Posibilitățile de validare a semnăturilor:
   
               (a)
            
            
               permit altor state membre să valideze online, gratuit și într-un mod care poate fi înțeles de vorbitorii altei limbi materne decât cea în cauză semnăturile electronice primite;
            
         
               (b)
            
            
               sunt indicate în documentul semnat, în semnătura electronică sau în fișierul-container al documentului electronic; și
            
         
               (c)
            
            
               confirmă valabilitatea unei semnături electronice avansate, în următoarele condiții:
               
                           1.
                        
                        
                           certificatul care stă la baza semnăturii electronice avansate era valabil la momentul semnării și, în cazul în care semnătura electronică avansată are la bază un certificat calificat, acesta din urmă era, la momentul semnării, un certificat calificat pentru semnături electronice conform cu anexa I din Regulamentul (UE) nr. 910/2014 și fusese emis de un prestator de servicii de încredere calificat;
                        
                     
                           2.
                        
                        
                           datele de validare a semnăturilor corespund datelor furnizate de beneficiar;
                        
                     
                           3.
                        
                        
                           setul unic de date care reprezintă semnatarul este furnizat corect beneficiarului;
                        
                     
                           4.
                        
                        
                           utilizarea vreunui pseudonim este indicată clar beneficiarului în cazul în care la momentul semnării s-a folosit un pseudonim;
                        
                     
                           5.
                        
                        
                           în cazul în care semnătura electronică avansată este creată printr-un dispozitiv de creare a semnăturilor electronice calificat, utilizarea unui astfel de dispozitiv este indicată clar beneficiarului;
                        
                     
                           6.
                        
                        
                           integritatea datelor semnate nu a fost compromisă;
                        
                     
                           7.
                        
                        
                           cerințele prevăzute la articolul 26 din Regulamentul (UE) nr. 910/2014 erau îndeplinite la momentul semnării;
                        
                     
                           8.
                        
                        
                           sistemul utilizat pentru validarea semnăturii electronice avansate furnizează beneficiarului rezultatul corect al procesului de validare și permite beneficiarului să detecteze orice aspect relevant pentru securitate.
                        
                     
         Articolul 3
   Statele membre care prevăd utilizarea unui sigiliu electronic avansat sau a unui sigiliu electronic avansat bazat pe un certificat calificat, astfel cum se menționează la articolul 37 alineatele (1) și (2) din Regulamentul (UE) nr. 910/2014, recunosc sigiliile electronice avansate în formatele XML, CMS sau PDF la nivelul de conformitate B, T sau LT și fișierele-container cu sigiliu asociat dacă acestea respectă specificațiile tehnice enumerate în anexă.
   Articolul 4
   (1)   Statele membre care prevăd utilizarea unui sigiliu electronic avansat sau a unui sigiliu electronic avansat bazat pe un certificat calificat, astfel cum se menționează la articolul 37 alineatele (1) și (2) din Regulamentul (UE) nr. 910/2014, recunosc sigiliile electronice în formate diferite de cele menționate la articolul 3 din prezenta decizie dacă statul membru în care este stabilit prestatorul de servicii de încredere utilizate de creatorul sigiliului oferă altor state membre posibilități de validare a sigiliilor care, atunci când este posibil, sunt adecvate pentru prelucrarea automată.
   (2)   Posibilitățile de validare a sigiliilor:
   
               (a)
            
            
               permit altor state membre să valideze online, gratuit și într-un mod care poate fi înțeles de vorbitorii altei limbi materne decât cea în cauză sigiliile electronice primite;
            
         
               (b)
            
            
               sunt indicate în documentul sigilat, în sigiliul electronic sau în fișierul-container al documentului electronic;
            
         
               (c)
            
            
               confirmă valabilitatea unui sigiliu electronic avansat, în următoarele condiții:
               
                           1.
                        
                        
                           certificatul care stă la baza sigiliului electronic avansat era valabil la momentul sigilării și, în cazul în care sigiliul electronic avansat are la bază un certificat calificat, acesta din urmă era, la momentul sigilării, un certificat calificat pentru sigiliul electronic conform cu anexa I din Regulamentul (UE) nr. 910/2014 și fusese emis de un prestator de servicii de încredere calificat;
                        
                     
                           2.
                        
                        
                           datele de validare a sigiliilor corespund datelor furnizate de beneficiar;
                        
                     
                           3.
                        
                        
                           setul unic de date care reprezintă creatorul sigiliului este furnizat corect beneficiarului;
                        
                     
                           4.
                        
                        
                           utilizarea vreunui pseudonim este indicată clar beneficiarului în cazul în care la momentul sigilării s-a folosit un pseudonim;
                        
                     
                           5.
                        
                        
                           în cazul în care sigiliul electronic avansat este creat printr-un dispozitiv de creare a sigiliilor electronice calificat, utilizarea unui astfel de dispozitiv este indicată clar beneficiarului;
                        
                     
                           6.
                        
                        
                           integritatea datelor sigilate nu a fost compromisă;
                        
                     
                           7.
                        
                        
                           cerințele prevăzute la articolul 36 din Regulamentul (UE) nr. 910/2014 erau îndeplinite la momentul sigilării;
                        
                     
                           8.
                        
                        
                           sistemul utilizat pentru validarea sigiliului electronic avansat furnizează beneficiarului rezultatul corect al procesului de validare și permite beneficiarului să detecteze orice aspect relevant pentru securitate.
                        
                     
         Articolul 5
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezenta decizie este obligatorie în toate elementele sale și se aplică direct în toate statele membre.
      Adoptată la Bruxelles, 8 septembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 257, 28.8.2014, p. 73.
   
      (2)  Decizia de punere în aplicare 2014/148/UE a Comisiei din 17 martie 2014 de modificare a Deciziei 2011/130/UE de stabilire a unor cerințe minime pentru tratamentul transfrontalier al documentelor semnate electronic de autoritățile competente în temeiul Directivei 2006/123/CE a Parlamentului European și a Consiliului privind serviciile în cadrul pieței interne (JO L 80, 19.3.2014, p. 7).
   
      ANEXĂ
      
         Lista specificațiilor tehnice pentru semnăturile electronice avansate în formatele XML, CMS sau PDF și pentru fișierele-container cu semnătură asociată
      
      Semnăturile electronice avansate menționate la articolul 1 din decizie trebuie să respecte una dintre următoarele specificații tehnice ale ETSI, cu excepția secțiunii 9:
      
                  Profilul de bază XAdES
               
               
                  ETSI TS 103171 v.2.1.1. (1)
                  
               
            
                  Profilul de bază CAdES
               
               
                  ETSI TS 103173 v.2.2.1. (2)
                  
               
            
                  Profilul de bază PAdES
               
               
                  ETSI TS 103172 v.2.2.2. (3)
                  
               
            Fișierele-container cu semnătură asociată menționate la articolul 1 din decizie trebuie să respecte următoarele specificații tehnice ale ETSI:
      
                  Profilul de bază al fișierului-container cu semnătură asociată
               
               
                  ETSI TS 103174 v.2.2.1 (4)
                  
               
            
         Lista specificațiilor tehnice pentru sigiliile electronice avansate în formatele XML, CMS sau PDF și pentru fișierele-container cu sigiliu asociat
      
      Sigiliile electronice avansate menționate la articolul 3 din decizie trebuie să respecte una dintre următoarele specificații tehnice ale ETSI, cu excepția secțiunii 9:
      
                  Profilul de bază XAdES
               
               
                  ETSI TS 103171 v.2.1.1
               
            
                  Profilul de bază CAdES
               
               
                  ETSI TS 103173 v.2.2.1
               
            
                  Profilul de bază PAdES
               
               
                  ETSI TS 103172 v.2.2.2
               
            Fișierele-container cu sigiliu asociat menționate la articolul 3 din decizie trebuie să respecte următoarele specificații tehnice ale ETSI:
      
                  Profilul de bază al fișierului-container cu semnătură asociată
               
               
                  ETSI TS 103174 v.2.2.1
               
            
         (1)  http://www.etsi.org/deliver/etsi_ts/103100_103199/103171/02.01.01_60/ts_103171v020101p.pdf
      
         (2)  http://www.etsi.org/deliver/etsi_ts/103100_103199/103173/02.02.01_60/ts_103173v020201p.pdf
      
         (3)  http://www.etsi.org/deliver/etsi_ts/103100_103199/103172/02.02.02_60/ts_103172v020202p.pdf
      
         (4)  http://www.etsi.org/deliver/etsi_ts/103100_103199/103174/02.02.01_60/ts_103174v020201p.pdf